'Kapers' vas ná hoëspoed-jaagtog | Maroela Media
Die polisie by die gekaapte voertuig. Foto: Verskaf
Die polisie in die Oos-Kaap het in 'n verklaring gesê die sukses volg nadat polisiebeamptes hul sigbaarheid in die Nelson Mandelabaai-metro verbeter het met die oog op die komende feesseisoen.
"Beamptes van die polisie se blitspatrollie-eenheid was teen 03:15 besig met roetinepatrollie op die M19 toe hulle 'n wit VW Jetta opgemerk het, wat op 9 November as gekaap aangemeld is," lui die verklaring.
"Die beamptes het probeer om die voertuig voor te keer. Een van die insittendes het egter 'n vuurwapen op die beamptes gerig, waarna die verdagtes weggejaag het. Die polisie het hulle agternagesit en 'n hoëspoed-jaagtog het gevolg."
Die bestuurder van die gekaapte voertuig het vanuit die M19 in die Perseverance-omgewing ingedraai, waar 'n patrollievoertuig van die Swartkops-polisie by die jaagtog aangesluit het.
"Die gekaapte voertuig is kort daarna vasgekeer en die drie insittendes is in hegtenis geneem."
Die polisie het op die voertuig en 'n vuurwapen beslag gelê.
Die drie verdagtes, twee mans onderskeidelik 27 en 32 jaar oud, en 'n 21-jarige vrou, moet Dinsdag in die Motherwell-landdroshof verskyn op aanklagte van die onwettige besit van 'n vuurwapen en die besit van 'n gekaapte voertuig.